REPUBLIKA SRBIJA

NARODNA SKUPŠTINA

Odbor za Kosovo i Metohiju

15 Broj: 06-2/224-16

18. oktobar 2016. godine

B e o g r a d

Z A P I S N I K

DRUGE SEDNICE ODBORA ZA KOSOVO I METOHIJU

ODRŽANE 17. OKTOBRA 2016. GODINE

Sednica je održana u Maloj sali Doma Narodne skupštine sa početkom u u 10,00 časova.

Sednicom je predsedavao mr Milovan Drecun, predsednik Odbora.

Sednici su prisustvovali: Goran Bogdanović, zamenik predsednika Odbora i članovi Odbora:Mirko Krlić, Miodrag Linta, Milovan Krivokapić, Tanja Tomašević Damjanović, Zvonimir Stević, Božidar Delić, Miljan Damjanović, Gordana Čomić, Miroljub Stanković, Boško Obradović i Slaviša Ristić i zamenici članova Odbora: Aleksandar Marković, Vladimir Petković, Marko Blagojević, Sonja Vlahović, Dragomir Karić, Snežana Paunović, Nemanja Šarović, Zoran Radojičić i dr Sanda Rašković Ivić.

Sednici Odbora nije prisustvovala Jasmina Nikolić, član, niti Miloš Bošković, zamenik člana Odbora.

Pored članova Odbora sednici su prisustvovali i narodni poslanici, koji nisu članovi Odbora: Stefana Miladinović, Đorđe Milićević, Neđo Jovanović, Jovan Palalić i Đorđe Vukadinović.

U radu sednice učestvovao je Marko Đurić, v.d. direktora Kancelarije za Kosovo i Metohiju sa saradnicima: Damjan Jović, Dušan Kozarev i Željko Jović, zamenici direktora; Miljan Ranđelović, Petar Petković, Dušan Jovović, Slađana Stojanović Marković i Dejan Pavićević, pomoćnici direktora; Ivan Jakšić, savetnik za medije direktor; Igor Popović, rukovodilac grupe za pravosuđe i imovinska pitanja; Dragutin Nenezić, pravni savetnik; Dragan Vladisavljević, direktor kancelarije za koordinacione poslove u pregovaračkom postupku sa PIS u Prištini; Vaso Gujić, šef kabineta; Dejan Eraković, saradnik za medije i Marija Raičević, saradnik za protokol Kancelarije za KiM.

Sednici su prisustvovali i načelnici upravnih okruga sa Kosova i Metohije i predstavnici privremenih organa opština KiM.

Sednici je prisustvovao i Momčilo Stevanović iz Uprave kriminalističke policije.

Sednici su prisustvovali i Sanda Babić, savetnik za politička pitanja Delegacije EU u Republici Srbiji, Maniša Doig (Ms. Maneesha Doig), savetnik za politička pitanja Kancelarije UN u Beogradu i Jevgenij Razdorozni (Mr. Yevgeniy Razdorozhny), savetnik za politička pitanja Kancelarije UN u Beogradu.

Na predlog predsednika Odbora, većinom od 11 glasova usvojen je sledeći:

D n e v n i r e d

1. Razmatranje Izveštaja o radu Kancelarije za Kosovo i Metohiju od januara do juna 2016. godine (prvih šest meseci 2016. godine), koji je podnela Kancelarija za Kosovo i Metohiju (15 Broj 02-2065/16, od 16. septembra 2016. godine);
2. Informacija o dijalogu Beograda i Prištine;
3. Obrazovanje Radne grupe Odbora i
4. R a z n o.

Pre prelaska na razmatranje utvrđenog dnevnog reda Odbor je većinom od 11 glasova usvojio zapisnik prve sednice Odbora.

Predsedavajući je na početku podsetio članove, odnosno zamenike članova Odbora da će se raditi u skladu se vremenom za raspravu definisanim čl. 75. Poslovnika Narodne skupštine.

Pre prelaska na rad po dnevnom redu, predsednik Odbora mr Milovan Drecun pročitao je pismo koje je Odboru uputio predsednik Srpske liste Slavko Simić.

Po prvoj tački dnevnog reda predsedavajući je dao reč Marku Đuriću, v.d. direktoru Kancelarije za Kosovo i Metohiju, koji je u uvodnim napomenama izneo lično uverenje da je separatizam na Kosovu i Metohiji ušao u novu fazu, odnosno, u pokušaj oduzimanja srpske imovine. On je istakao da se u Prištinskom parlamentu usvaja zakonski mozaik koji omogućava Albancima otuđenje srpske imovine, mimo srpske zajednice i uz ćutanje međunarodne zajednice koja treba da bude posrednik. Posebno je naglasio da Srbija nije prihvatila da ćuti u vezi sa otimanjem Rudarsko metalurško hemijskog kombinata (RMHK) „Trepča“ a.d, ali ni pred činjenicom da međunarodna zajednica i posrednici ne preduzimaju ništa po tom pitanju. On je istakao da je po pitanju RMHK „Trepča“ a.d, na delu pokušaj otimanja državnog vlasništva, ali i vlasništva akcionara, a sve uz donošenje zakona kojima će se sva mineralna bogatstva konfiskovati i uz zaključivanje ugovora sa investitorima na srpskoj teritoriji, a bez tendera i konsultacija sa srpskim stanovništvom. Kritikujući uticaj prištinskih institucija na formiranje pregovaračkog okvira za Poglavlje 35. naglasio je da Republika Srbija ima svoj pregovarački tim za pridruživanje EU i ministarku za evropske integracije Jadranku Joksimović, i da će se zajedno boriti za interes države. Na kraju izlaganja, istakao je da će Srbija nastaviti da pruža podršku svom narodu na KiM i da će nastaviti nepokolebljivu borbu za očuvanje KiM i pozvao sve političke aktere u Srbiji na jedinstvo po ovom pitanju.

U diskusiji su učestvovali sledeći narodni poslanici, članovi i zamenici članova Odbora: mr Milovan Dreceun, Gordana Čomić, Nemanja Šarović, Slaviša Ristić, Miljan Damjanović, Boško Obradović, Dragomir Karić, Goran Bogdanović, Božidar Delić, Aleksandar Marković, Zvonimir Stević, Milovan Krivokapić i Marko Blagojević i dominirala su pitanja u vezi sa : utrošenim novcem i projektima koji su realizovani u izveštajnom periodu, merilima i pregovaračkom okviru za Poglavlje 35, predstavnicima Srpske liste u Prištini; projektu Sunčana dolina, situaciji na Brezovici, posetama narodnih poslanika KiM, stavu prema briselskim sporazumima i pregovorima, kao i implentaciji dogovorenog u Briselu, o jedinstvu Srba po pitanju KiM, formiranju Zajednice srpskih opština, gašenju srpskih institucija na severu KiM, uzurpaciji srpske imovine, zabrani ulaska pojedinim narodnim poslanicima na KiM, održivom povratku Srba, infrastrukturnim projektima i sredstvima koja se daju opštinama na severu KiM. U raspravi je ukazivano i na uslove života srpskog narodna, zaposlenih Srba u svim strukturama na KiM, turističkim potencijalima na ovom prostoru, posebno u Velikoj Hoči, odnosu sa Raško-prizrenskom eparhijom Srpske pravoslavne crkve, prodaji srpskih imanja i iseljavanja, posebno sa seoskih područja, kao i mogućnostima za razvoj preduzetništva na KiM.

Nakon obavljene rasprave, na osnovu člana 59. Poslovnika Narodne skupštine a saglasno čl. 228. i 229. Poslovnika Narodne skupštine, Odbor za Kosovo i Metohiju je većinom od 10 glasova prihvatio Izveštaj o radu Kancelarije za Kosovo i Metohiju za period januar- jun 2016. godine (15 Broj 02-2065/16, od 16. septembra 2016. godine). Odbor će izvesti Narodnu skupštinu o razmotrenom Izveštaju o radu Kancelarije za Kosovo i Metohiju na osnovu člana 59. Poslovnika Narodne skupštine, naglasio je predsedavajući.

Po drugoj tački dnevnog reda „ Informacija o dijalogu Beograda i Prištine“ **u**vodne napomene izneo je Dragan Vladisavljević, direktor Kancelarije za koordinacione poslove u pregovaračkom postupku sa PIS u Prištini. On je predstavio stanje i dinamiku dijaloga (u tehničkom smislu), a na osnovu ranije potpisanih tehničkih sporazuma. Istakao je da je prethodni period karakterisao dijalog o tri grupe pitanja, naglašavajući da se radi o suštinskim pitanjima, kao što su Zajednica srpskih opština i katastar, zatim pitanja implementacije dogovorenog, kao što su telekomunikacije, energetika, most, diplome, policija, pravosuđe, zvanične posete, i pitanja gde nije postignut nikakav sporazum zbog neslaganja Prištine, kao što su imovina, status imovine Srpske pravoslavne crkve i poštovanje ljudskih prava Srba na KiM.

U diskusiji su učestvovali sledeći narodni poslanici, članovi i zamenici članova Odbora: mr Milovan Drecen, Slaviša Ristić, Goran Bogdanović i Boško Obradović i narodni poslanici, koji nisu članovi Odbora:Đorđe Milićević i Đorđe Vukadinović.

Nakon diskusije po drugoj tački dnevnog reda, na predlog predsednika, Odbor je većinom od osam glasova usvojio sledeće zaključke:

1. Odbor za Kosovo i Metohiju Narodne skupštine Republike Srbije podržava Odluku Vlade Republike Srbije o poništavanju svih pravnih posledica akata i radnji privremenih institucija samouprave u Prištini, koje se odnose na pravni i faktički položaj RMHK „Trepča“ a.d.;
2. Podržavamo stanovište da je neophodno da imovinska pitanja moraju da budu važan segment dijaloga Beograda i Prištine, koji se odvija uz posredovanje Evropske unije, i ohrabrujemo Vladu Srbije i naš pregovarački tim da nastave da u briselskom dijalogu instistiraju na rešenjima koja neće omogućiti stvaranje presedana za otimanje državne, privatne i imovine privrednih subjekata na Kosovu i Metohiji. Odbor za Kosovo i Metohiju deli mišljenje Vlade Republike Srbije da imovina mora da bude posebna tema dijaloga Beograda i Prištine u Briselu;
3. Podržavamo naš pregovarački tim da u okviru dijaloga o telekomunikacijama ustraje i zaštiti interese Telekoma Srbija i srpskog naroda na Kosovu i Metohiji;
4. Smatramo da je od presudnog značaja za održivi opstanak srpskog naroda na Kosovu i Metohiji da se u najkraćem mogućem roku formira Zajednica srpskih opština;
5. Odbor za Kosovo i Metohiju podržava stav Vlade Srbije da se sporna pitanja u vezi sa situacijom u Autonomnoj pokrajini Kosovo Metohija moraju nastaviti rešavati dijalogom u statusno neutralnom okviru, a u interesu regionalne stabilnosti, stvaranja uslova za ekonomski prosperitet i napretka u procesu pristupnih pregovora sa Evropskom unijom.

Predsedavajući je, prelazeći na treću tačku dnevnog reda, podsetio prisutne da je u prethodnom sazivu Narodne skupštine obrazovana Radna grupa za prikupljanje činjenica i dokaza u rasvetljavanju zločina nad pripadnicima Srpskog naroda i ostalih nacionalnih zajednica na Kosovu i Metohiji. Imajući u vidu da je Radna grupa imala četiri sednice i nekoliko sastanaka i uspela da prikupi određeni materijal, kao i činjenicu da je sa desetim sazivom Narodne skupštine Radna grupa formalno prestala sa radom, u cilju kontinuiteta u prikupljanju činjenica i dokaza, predsedavajući je predložio obrazovanje Radne grupe u skladu sa Zakonom o Narodnoj skupštini član 27. stav 8. i 14. kao i član 44. stav 6. Poslovnika Narodne skupštine. Odbor je jednoglasno (10 glasova „za“) doneo Odluku o obrazovanju Radne grupe za prikupljanje činjenica i dokaza u rasvetljavanju zločina nad pripadnicima srpskog naroda i ostalih nacionalnih zajednica na Kosovu i Metohiji u sledećem sastavu: Predsedavajući: Milovan Drecun, predsednik Odbora i članovi: Goran Bogdanović, član Odbora, Zvonimir Stević, član Odbora, Mirko Krlić, član Odbora, Zoran Radojičić, zamenik člana Odbora, Dragoljub Stanković, zamenik tužioca za ratne zločine Tužilaštva za ratne zločine, član, Momčilo Stevanović, načelnik Službe za otkrivanje ratnih zločina u Upravi kriminalističke policije Ministarstva unutrašnjih poslova, član, Veljko Odalović, predsednik Komisije za nestala lica, član i Vesna Bošković, savetnik u Komisiji za nestala lica, zamenik člana i Igor Popović, rukovodilac Grupe za pravosuđe, ljudska prava i imovinsko-pravna pitanja u Kancelariji za Kosovo i Metohiju, član. Zadatak Radne grupe je da intezivno prikupi činjenice i dokaze koji mogu da pomognu u rasvetljavanju zločina nad Srbima i ostalim nacionalnim zajednicama. Prikupljene činjenice i dokaze Odbor za Kosovo i Metohiju će dostaviti preko nadležnog tela, odnosno Tužilaštva za ratne zločine, Specijalnom sudu za ratne zločine na Kosovu i Metohiji. Radnoj grupi će u prikupljanju činjenica i dokaza stručnu pomoć pružiti predstavnici državnih organa, organizacija i tela koji poseduju potrebna znanja iz određene oblasti. Radnoj grupi će u prikupljanju činjenica i dokaza administrativno-tehničku pomoć pružati zaposleni u službi Odbora za Kosovo i Metohiju.Radna grupa će u svom radu koristiti materijal prikupljen od strane Radne grupe obrazovane Odlukom Odbora za KiM 15 Broj: 02-2679/15. od 19. oktobra 2015. godine. Radna grupa počinje sa radom danom donošenja odluke i dužna je da zadatak iz tačke 2. ove odluke izvrši u najkraćem roku. Odluka stupa na snagu danom donošenja.

U okviru tačke **R a z n o** na predlog predsednika Odbora, Odbor je jednoglasno usvojio zaključak, u skladu sa članom 81. stav 4. Poslovnika Narodne skupštine, da se na svim sednicama Odbora vode stenografske beleške, odnosno obrada tonskog snimka.

Takođe, predsednik Odbora obavestio je članove da su, u periodu između dve sednice Odbora, primljene tri predstavke građana sa kojima se postupilo u skladu Uputstvom 03 Broj: 02-4079 za postupanje sa inicijativama, peticijama, predstavkama i predlozima upućenim Narodnoj skupštini .

Sednica je završena u 14,40 časova.

Obrađen tonski snimak je sastavni deo zapisnika.

SEKRETAR ODBORA PREDSEDNIK ODBORA

Jelena Đorić mr Milovan Drecun